กองทุนฟื้นฟูฯเร่งคืนหนี้แล้ว1.3หมื่นล้าน
กองทุนฟื้นฟูฯ คืนหนี้ที่รับโอนมาจากคลังแล้ว 1.3 หมื่นล้านบาท
22 มี.ค. 2556

กองทุนฟื้นฟูฯ คืนหนี้ที่รับโอนมาจากคลังแล้ว 1.3 หมื่นล้านบาท
นางพวงทิพย์ ปรมาพจน์ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) กล่าวว่า เมื่อวันที่ 21 มี.ค.ที่ผ่านมา กองทุนฟื้นฟูฯ ได้รายงานผลการดำเนินการในปี 2555 และแนวทางการดำเนินงานในปี 2556 ให้คณะกรรมการ ธปท. (บอร์ด ธปท.) รับทราบ
ทั้งนี้ ในปีที่ผ่านมาสามารถชำระคืนดอกเบี้ยเงินกู้ของภาระหนี้กองทุนฟื้นฟูฯ จำนวน 1.4 ล้านล้านบาท ที่รับโอนมาจากกระทรวงการคลังได้ตามกำหนด โดยได้ชำระคืนเงินต้นของยอดหนี้ทั้งหมดไปแล้ว 2 ครั้ง เป็นเงินรวมกว่า 1.3 หมื่นล้านบาท
“ส่วนในปีนี้กองทุนฟื้นฟูฯ ก็เชื่อว่าจะสามารถชำระดอกเบี้ยได้ครบตามจำนวนและตามกำหนดทั้งหมดอย่างแน่นอน และน่าจะสามารถชำระคืนเงินต้นจากภาระหนี้ทั้งหมดได้เพิ่มเติมภายในเดือน ก.ย.ปีนี้ด้วย เพียงแต่ยังไม่สามารถสรุปยอดชำระเงินต้นเพิ่มได้ชัดเจน เพราะอยู่ระหว่างรวบรวมรายรับรายจ่ายทั้งหมดอยู่ ในเบื้องต้นคาดว่าจะสามารถชำระคืนเงินต้นเพิ่มเติมได้หลายพันล้านบาท” นางพวงทิพย์ กล่าว
นอกจากนี้ ได้มีการรายงานความคืบหน้ามติบอร์ดกองทุนฟื้นฟูฯ ที่ได้เห็นชอบให้ขายหุ้นที่กองทุนฟื้นฟูฯ ถืออยู่ในธนาคารกรุงไทยได้ แต่ก็ยังไม่มีการทำแผนขายหุ้นธนาคารกรุงไทยออกมาแต่อย่างใด
ทั้งนี้ การขายหุ้นธนาคารกรุงไทยนั้น ตามนโยบายกองทุนฟื้นฟูฯ จะลดการถือหุ้นลงอยู่แล้ว เพื่อให้ธนาคารไม่มีสถานะเป็นรัฐวิสาหกิจ แต่ก็ต้องดูราคาที่เหมาะสม จึงไม่จำเป็นต้องรีบ
“จะขายหุ้นธนาคารกรุงไทยหรือไม่ มติบอร์ดเดิมมีอยู่แล้วว่าให้ขายได้ แต่ตอนนี้พิจารณาอยู่ แต่การขายหุ้นออกมานั้น กองทุนฯ จำเป็นต้องคำนึงถึงการรักษาสัดส่วนผู้ถือหุ้นใหญ่ เพื่อคงสัดส่วนไว้ไม่ให้ต่ำกว่า 51% จากปัจจุบันที่กองทุนฯ ถือหุ้นอยู่ในธนาคารกรุงไทยทั้งสิ้น 55.05% โดยหากขายหุ้นจริงก็อาจจะไม่ออกมาปริมาณเยอะจนกระทบต่อผู้ถือหุ้นหรือกระทบต่อตลาดหลักทรัพย์ฯ” แหล่งข่าวจาก ธปท. เปิดเผย
อย่างไรก็ตาม ปีนี้กองทุนไม่มีวัตถุประสงค์ในการหาเงินเพื่อชำระดอกเบี้ยแล้ว อีกทั้งดอกเบี้ยในตลาดเงินอยู่ในระดับต่ำ ภาระก็ลดลง ดังนั้นกองทุนฟื้นฟูฯ ก็มีเวลาและโอกาสพิจารณาถึงการหาเงินมาชำระหนี้เงินต้นกองทุนฟื้นฟูฯ โดยประเด็นหลักๆ ที่กองทุนฟื้นฟูฯ แหล่งข่าวจาก ธปท. เปิดเผยว่า เป็นไปได้ว่ากองทุนฟื้นฟูฯ จะขายหุ้นบริษัทบริหารสินทรัพย์ กรุงเทพพาณิชย์ (บสก.) ออกไปได้ก่อนหุ้นธนาคารกรุงไทยแน่นอน 
ปัจจุบันกองทุนฟื้นฟูฯ ถือหุ้นอยู่ใน บสก. 547 ล้านหุ้น มูลค่าหุ้นละ 25 บาท มูลค่าตามบัญชีหุ้นละ 50.23 บาท คิดเป็นมูลค่าประมาณ 2.75 หมื่นล้านบาท โดยการขายหุ้นดังกล่าวถือเป็นแนวทางหนึ่งที่นำมาชำระเงินต้นได้ แต่การขายหุ้น บสก.ออกมานั้น กองทุนฟื้นฟูฯ จำเป็นต้องเลือกแนวทางที่ดีที่สุดเช่นกัน
ทั้งนี้ การเปิดขายหุ้น บสก.ให้ประชาชนทั่วไป เพื่อให้เข้ามามีบทบาทมากขึ้น เพิ่มศักยภาพของ บสก. โดยในระยะต่อไป บสก.อาจจะเข้าไปซื้อสินเชื่อที่ไม่ก่อให้เกิดรายได้ของประเทศเพื่อนบ้านด้วย 
สำหรับความคืบหน้าการนำ บสก.เข้าจดทะเบียนในตลาดหลักทรัพย์ฯ ขณะนี้คัดเลือกบริษัทที่ปรึกษาทางการเงินได้แล้ว 3 ราย ในกลางปีนี้คาดว่าจะเริ่มทำไฟลิ่งได้ และเข้าตลาดได้ประมาณต้นปี 2557